‘Ernstige gevolge’ vir dié wat Rusland help – G7(Foto: Zhang Xiaoyu/ POOL/AFP) Die G7-groep van ministers van buitelandse sake het Dinsdag gewaarsku dat diegene wat Rusland help om oorlog in Oekraïne te voer, “ernstige gevolge” moet verwag. Na twee dae se samesprekings in die Japannese dorp Karoeizawa, het topdiplomate van Japan, Brittanje, die VSA, Kanada, Duitsland, Italië, Frankryk en die Europese Unie (EU) onderneem om voort te gaan om sanksies teen Rusland te verskerp en diegene wat Moskou help om wapens te bekom of maatreëls te omseil, hiervoor te laat boet. Die ministers het Beijing ook gewaarsku oor sy “militêre aktiwiteite” in die Suid-Chinese See en het die versekering gegee dat hul beleid oor Taiwan onveranderd bly, ondanks die onlangse omstrede opmerking deur Emmanuel Macron, Franse president, dat die EU “minder afhanklik van die VSA moet word en nie by die Taiwan-kwessie betrek moet word nie”. “Daar is geen verandering in die basiese standpunte van die G7-lede oor Taiwan nie,” lui die finale verklaring deur die ministers, terwyl hulle ook vrede en stabiliteit in Taiwan as “onontbeerlik” vir internasionale veiligheid en welvaart bestempel het. Hoewel samesprekings oor Oekraïne en probleme in die streek samesprekings oorheers het, het die ministers ŉ wye reeks internasionale beleidsprobleme bespreek. “Vir die eerste keer in die G7 se geskiedenis kon ons skriftelik ons verbintenis tot ’n vrye en oop internasionale orde bevestig,” sê Yoshimasa Hayashi, Japannese minister van buitelandse sake. Gevegte tussen die weermag en paramilitêre groepe in Soedan het tydens die samesprekings steeds voortgeduur. Die ministers het ooreengekom “oor die behoefte aan ŉ onmiddellike skietstilstand en ŉ terugkeer na samesprekings”. Die toenemende beperkings wat die regerende Taliban in Afghanistan op vroue en minderhede afdwing, is opnuut veroordeel en as “sistemiese mishandeling” gekap. Die minister het die “onmiddellike omkeer” van “onaanvaarbare besluite” geëis, onder meer ŉ verbod op vroue wat saam met nie-regeringsorganisasies en die Verenigde Nasies in die land werk. Hulle het ook Rusland se “onverantwoordelike kernretoriek” gekritiseer en Moskou se dreigement om kernwapens in Belarus te ontplooi, as “onaanvaarbaar” bestempel. Die groep doen ŉ beroep op alle lande om hul kernwapenarsenale deursigtig te dokumenteer en dring daarop aan dat Rusland by ŉ moratorium op kerntoetse hou, asook op China om samesprekings met Washington te voer om “risikovermindering” te verseker.